
Vasútmodell áramszedők méretezése

A különböző modell mozdonytípusok külső megjelenése mellett azok méretei is eltérést mutatnak, de a valósághoz hasonlóan egyes elemek kialakítása megegyezik. Ezek közé tartozik az áramszedő is. Az áramszedő több alkatrészből áll, lehet ollós- (teljes-) vagy a félpantográf kialakítású. Jelen dolgozatban ezen típusú áramszedőkről írok, amelyek egyes részletektől eltekintve egységes konstrukciónak mondhatók, és minden esetben meg kell felelniük bizonyos paramétereknek.
Feladatom az, hogy ezek figyelembevételével határozzam meg az áramszedők lehetséges méreteit. Kiinduló adatom a mozdony magassága és a rendelkezésünkre álló hely. Ezek alapján és a modellvasutakra érvényes szabványok segítségével a következő paraméterek határozhatók meg az ollós típusú áramszedőkre:
• az áramszedő alapcsapjainak távolsága,
• a tagok hossza,
• a működési magasság tartománya.
A félpantográfokra is meg kell határozni az előbb felsorolt paramétereket, de ezeket ki kell egészíteni az áramszedő függőleges egyenes irányú mozgását biztosító úgy nevezett egyenesbe vezető mechanizmus alábbi paramétereivel:
• a nyomókar és a húzókar közötti távolság,
• az előbbi irányszög,
• a húzókar hossza,
• valamint az emelőkar hossza.
Az első lépés a mechanizmus tagjainak méret-meghatározása volt. Ez a négycsuklós mechanizmus geometriai összefüggéseinek segítségével, valamint az ezekből előállított hely-szög (hely-idő) függvény segítségével történt. A függvényeket, valamint a kiinduló adatokat később közlöm. A pantográf ideális magasságát úgy határozzuk meg, hogy a függvény origójába húzott érintő egyenes és a hely idő függvény relatív eltérése 10% lehet. Ez azért lényeges, mert az áramszedő palettája munkatartományában a függőleges irányú mozgásoknak lineáris jelleget kell követniük. A félpantográf áramszedők esetében a kirajzolt pályagörbe alapján lehet megítélni a geometria helyességét.
A vizsgálat másik kulcsfontosságú tárgya, hogy a felsővezetékhez szorító erő a munkatartományban közel konstans értékű legyen. A bemutatott két vizsgálatra azért van szükség, hogy a munkatartományban, az esetleges felsővezeték-magasság ingadozások esetén az áramszedő kiszámíthatóan – tehát lineárisan – viselkedjen.
A vizsgálat kiterjed még az áramszedőben alkalmazott, a szorítóerőt kifejtő rugó karakterisztikájának mérésére, valamint az építendő áramszedőkben alkalmazott rugók karakterisztikájának meghatározására.
 



